text: Забраниха на "ТЕЦ - Бобов дол" да гори отпадъци - България | Vesti.bg
  Изготвена е нова принудителна административна мярка от 11.06.2020 г. с цел превенция на нарушения
  11 юни 2020, 16:22, oбновена в 16:23
  Е ксперти от РИОСВ-Перник и РИОСВ-София извършиха комплексна проверка на "ТЕЦ - Бобов дол" ЕАД в направления "Въздух", "Отпадъци", "Комплексни разрешителни" и "Води". Установени бяха несъответствия с екологичното законодателство. Съставени са протоколи и е наложена принудителна административна мярка (ПАМ), съобщиха от Министерството на околната среда и водите.
  С предишна заповед от 09.04.2020 г. на директора на РИОСВ-Перник беше преустановено изгарянето на отпадъци заради нарушения на Закона за опазване на околната среда от страна на "ТЕЦ - Бобов дол" ЕАД и бяха спрени част от производствените дейности. Дружеството обжалва заповедта пред Върховния административен съд (ВАС).
  По настояване на министъра на околната среда и водите, в МОСВ беше проведена среща с ръководството на "ТЕЦ - Бобов дол" ЕАД. В резултат на проведената среща дружеството информира министъра, че на 08.06.2020 г. е проведено заседание на Съвета на директорите на "ТЕЦ - Бобов дол" ЕАД, на което е взето решение, че предвид сериозното обществено и медийно напрежение за дейностите по оползотворяване на РДФ горива, този вид гориво да отпадне от разрешените в Комплексното разрешително на "ТЕЦ-Бобов дол" ЕАД. В МОСВ е постъпил протокол от заседанието, придружен от декларация за направения отказ дружеството да изгаря РДФ модифицирани горива в своите мощности.